Line Barfod (EL), 2008-11-25:
Jeg vil gerne først sige til fru Marianne Jelved, at vi har stor tiltro til, at der sidder rigtig mange dygtige mennesker i kommunalbestyrelserne.
Jeg ved, at bl.a. Hvidovre kommune, som jo har været omtalt i medierne i den her sag, har adskillige dygtige politikere siddende i kommunalbestyrelsen, men problemet er jo, at der er et flertal i Folketinget i øjeblikket, der detailregulerer kommunerne, og som har lavet anlægsloft, serviceloft osv., og som giver kommunerne dummebøder, hvis de tillader sig at bruge penge bl.a. på at sikre gode forhold for vores børn.
Man kan jo ikke tale uden for den politiske virkelighed, som kommunalbestyrelserne lever i, og den er altså, at de ikke har lov til at bruge pengene sådan, som de synes er fornuftigt.
Det bliver styret herindefra i detaljer.
Så vil jeg gerne sige til Venstre, at jeg synes, det er ualmindelig flabet, at man tillader sig at komme med den ene korte bemærkning efter den anden her ved tredjebehandlingen, uden at man vil sende en ordfører op, som vi andre kan få en debat med.
Det synes jeg ikke er en ordentlig debatform, og jeg håber - Venstre kan jo nå det endnu - at Venstre sender en ordfører op, så vi har muligheden for at få en debat, ligesom jeg går ud fra, at ministeren kommer på talerstolen, så vi har muligheden for at få en debat med ministeren om det her forslag, som jo tydeligvis er noget, der optager rigtig mange.
For historieskrivningens skyld vil jeg gerne gøre opmærksom på, at det var Enhedslisten, der startede med at komme med forslag om mad til børn i daginstitutioner.
Vi fik overbevist fru Marianne Jelved og den socialdemokratiske finansminister dengang og de andre, der var med til at forhandle finanslov, den sidste finanslov fra den tidligere regering, om, at det var en god idé i at få afsat penge til en forsøgsordning.
Der var rigtig mange institutioner og kommuner, der meldte ud, at de syntes, at det her var en rigtig god idé, og de ville gerne være med i den forsøgsordning.
Desværre, da den nuværende regering kom til magten, gennemgik man jo alt, hvad der var vedtaget af Enhedslistens forslag, og fjernede dem og fjernede også det her forslag.
Derfor kom der ikke særlig meget ud af det.
Vi har så adskillige gange siden fremsat forslaget her i Folketinget.
Venstre og Konservative og Dansk Folkeparti har, hver eneste gang vi har fremsat vores forslag om mad til børn i daginstitutioner, afvist det og sagt, at det ville være indgreb i forældrenes frihed, hvis man begyndte at indføre mad til børnene i landets vuggestuer og børnehaver.
Det er lidt interessant - og det er jo noget af det, jeg gerne ville have spurgt Venstres ordfører om, hvis Venstre ellers turde sende en ordfører på talerstolen - hvorfor Venstre ikke længere synes, at det er et indgreb i forældrenes frihed at indføre madordninger i landets vuggestuer og børnehaver.
Det kunne være rart at høre.
Det argument, vi nu hører for, at den her ordning skal finansieres med et rungende nul på årets finanslov, er, at den skal finansieres ved, at der lægges en ekstra skat på landets småbørnsfamilier.
For alle forældre kommer der en ekstra forældreskat, hvis kommunerne bruger den mulighed, de nu har fået for at få flere penge til at bruge på børnene.
Vi har fået at vide - ikke ved denne behandling, men ved førstebehandlingen - at grunden til, at det er forældrene og forældrene alene, der skal betale, er, at man ikke vil bruge skattepenge på at betale for børnenes mad.
Så er det, jeg forgæves har spurgt om og endnu ikke fået noget svar på, men Venstre kan jo nå det endnu, hvis man tør at sende en ordfører op, hvorfor det er, at man synes, det er rimeligt, at der bruges skatteborgerpenge på at betale for de voksnes mad.
Jeg er meget spændt på, om vi om kort tid kommer til at se et forslag fra Venstre og Konservative og Dansk Folkeparti om, at man skal afskaffe det tilskud, der er til de voksnes mad, og man vil sige, at maden i Snapstinget skal stige ganske betragteligt, at maden på landets mange arbejdspladser i kantinerne skal stige ganske betragteligt, fordi man ikke synes, at det er rimeligt, at man bruger skatteborgerkroner på at betale for de voksnes mad.
Jeg tror det næppe.
Men det kunne være interessant at høre begrundelsen.
Hvorfor må børnene ikke få ordentlig mad, når de voksne godt må?
Som det sikkert er fremgået, er Enhedslisten klart imod den måde, det her forslag bliver gennemført på.